Diari Oficial de la Generalitat Valenciana


Sumari del DOGV 7297, del 17-06-2014 (2014/5580)

RESOLUCIÓ de 2 de juny de 2014, de la Conselleria de Presidència i Agricultura, Pesca, Alimentació i Aigua, per la qual s'establixen vedes temporals per a la modalitat pesquera d'arrossegament de fons en una part del litoral de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7297

Data del DOGV
:   17-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5580


Data del document
:   02-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 2 de juny de 2014, de la Conselleria de Presidència i Agricultura, Pesca, Alimentació i Aigua, per la qual s'establixen vedes temporals per a la modalitat pesquera d'arrossegament de fons en una part del litoral de la Comunitat Valenciana. [2014/5580]  
El Reglament (CE) número 1967/2006, del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani i pel qual es modifica el Reglament (CE) número 2847/1993 i es deroga el Reglament (CE) número 1626/1994, fixa com a objectiu principal establir un marc de gestió eficaç per a la protecció estricta de determinades espècies marines, així com la conservació dels hàbitats naturals i la fauna i flota silvestres.  
L'Orde AAA/2808/2012, de 21 de desembre, establix un Pla de Gestió Integral per a la Conservació dels Recursos Pesquers en el Mediterrani afectats per les pesques realitzades amb xarxes de cércol, xarxes d'arrossegament i arts fixos i menors per al període 2013-2017 (BOE 313, 29.12.2012).  
L'article 49.17 de l'Estatut d'Autonomia de la Comunitat Valenciana atribuïx a la Generalitat la competència exclusiva en matèria de pesca en aigües interiors i l'article 50.7 establix que, en el marc de la legislació de l'Estat i, si és el cas, en els termes que esta establisca, correspon a la Generalitat el desplegament legislatiu i l'execució en la matèria d'ordenació del sector pesquer.  
La pesca constituïx una activitat estratègica per al manteniment de l'activitat econòmica i social de les zones costaneres de la nostra Comunitat. Per això, és necessari afrontar el repte d'establir i mantindre un equilibri sostenible i econòmicament viable entre la conservació dels recursos i la seua explotació.  
L'article 9 de la Llei 9/1998, de 15 de desembre, de Pesca Marítima de la Comunitat Valenciana, considera accions prioritàries les accions destinades a la protecció dels recursos pesquers, entre estes les de paralització temporal de l'activitat dels barcos de pesca.  
Vista la proposta de la directora general d'Empreses Agroalimentàries i Pesca, resolc:  
  
Primer. Objecte  
La present resolució té per objecte establir una veda temporal per a la pesca de la modalitat d'arrossegament de fons, en una part del litoral de la Comunitat Valenciana, en les zones i dates que es determinen en l'apartat següent.  
  
Segon. Zones de veda  
1. Queda prohibida la pesca d'arrossegament de fons als barcos espanyols en les aigües interiors de les zones marítimes següents durant les dates que s'indiquen:  
a) Zona compresa entre la demora de 123º traçada des de la desembocadura del riu Sénia en situació 40º 31,50 de latitud nord i 000º 31,00 de longitud est i la línia que unix els punts de coordenades: latitud 40º 06,34 nord i longitud 000º 09,18 est; latitud 39º 59,40 nord i longitud 000º 26,38 est i latitud 39º 44,40 nord i longitud 000º 44,25 est i es prolonga, des de l'últim punt, en direcció est, des del 15 de juliol fins al 15 de setembre de 2014, els dos inclosos.  
b) Zona compresa entre la línia que formen els tres punts les coordenades dels quals es definixen en el paràgraf anterior i el paral·lel de latitud 39º 44,40 nord, des de l'1 de juliol fins al 31 d'agost de 2014, els dos inclosos.  
  
Tercer. Infraccions i sancions  
L'incompliment d'esta norma serà sancionat d'acord amb el que establix la Llei 2/1994, de 18 d'abril, de la Generalitat, sobre Defensa dels Recursos Pesquers.  
  
Quart  
Es faculta la directora general d'Empreses Agroalimentàries i Pesca, competent en matèria de pesca marítima, perquè emeta els actes, les resolucions i les instruccions que siguen necessaris per a l'aplicació de la present resolució.  
  
Esta resolució posa fi a la via administrativa i en contra pot interposar-se potestativament recurs de reposició davant del conseller de Presidència i Agricultura, Pesca, Alimentació i Aigua, en el termini d'un mes comptador des de l'endemà de la notificació, o impugnar-se directament davant de l'orde jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la notificació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el 46.1 de la Llei Reguladora de la Jurisdicció Contenciosa Administrativa.  
  
València, 2 de juny de 2014.- El conseller de Presidència i Agricultura, Pesca, Alimentació i Aigua: José Císcar Bolufer.